CELEX: C2006/060/85
Language: da
Date: 2006-03-11 00:00:00
Title: Sag T-456/05: Sag anlagt den  30. december 2005  — Gütermann mod Kommissionen for De Europæiske Fællesskaber

11.3.2006   
            
            
               DA
            
            
               Den Europæiske Unions Tidende
            
            
               C 60/45
            
         Sag anlagt den 30. december 2005 — Gütermann mod Kommissionen for De Europæiske Fællesskaber
   (Sag T-456/05)
   (2006/C 60/85)
   Processprog: tysk
   Parter
   
      Sagsøger: Gütermann Aktiengesellschaft (Gutach-Breisgau, Tyskland) (ved Rechtsanwälte J. Burrichter, B. Kasten og S. Orlikowski-Wolf)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Beslutningens artikel 1, stk. 1, annulleres, for så vidt som den erklærer, at sagsøgeren også har tilsidesat artikel 81 EF og EØS-aftalens artikel 53 for så vidt angår Sverige, Norge og Finland for perioden fra januar 1990 til og med december 1993.
            
         
               —
            
            
               Beslutningens artikel 2 annulleres for så vidt som den pålægger sagsøgeren en bøde på 4,021 mio. EUR.
            
         
               —
            
            
               Subsidiært nedsættes den bøde, som sagsøgeren er blevet pålagt i medfør af beslutningens artikel 2.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren anfægter Kommissionens beslutning K(2005) 3452 endelig udg. af 14. september 2005 (sag 38.337 — PO/Thread) (som ændret ved sagsøgtes beslutning af 13. oktober 2005). Ved den anfægtede beslutning er sagsøgeren blevet pålagt en bøde for at have tilsidesat artikel 81 EF samt EØS-aftalens artikel 53.
   Til støtte for sine påstande gør sagsøgeren fire anbringender gældende:
   Først og fremmest henvises til en tilsidesættelse af artikel 7 i forordning nr. 1/2003 (1). Sagsøgeren gør i den forbindelse gældende, at fastsættelsen af varigheden af tilsidesættelsen i den anfægtede beslutnings artikel 1, stk. 1, er ukorrekt.
   Sagsøgeren gør med sit andet anbringende gældende, at der er sket en tilsidesættelse af artikel 15, stk. 2, i forordning nr. 17/1962 (2) og artikel 23, stk. 2, i forordning nr. 1/2003. Den henviser til, at den anfægtede beslutnings artikel 2 tilsidesætter væsentlige principper om bødeudmåling. Disse bestemmelser er desuden blevet tilsidesat ved artikel 2 på grund af urigtig anvendelse af samarbejdsordningen fra 1996.
   Endelig gør sagsøgeren gældende, at den anfægtede beslutnings artikel 2 udgør en tilsidesættelse af proportionalitetsprincippet, eftersom der ikke i tilstrækkelig grad er taget hensyn til sagsøgerens situation ved bødefastsættelsen.
   
      (1)  Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82 (EFT L 1, s. 1).
   
      (2)  EØF Rådet: forordning nr. 17: Første forordning om anvendelse af bestemmelserne i traktatens artikel 85 og 86 (EFT 1959-1962 s. 81).